b'\n_START_ARTICLE_\nRamon Casals i Vernis\n_START_SECTION_\nBiografia\n_START_PARAGRAPH_\nDe petit mostr\xc3\xa0 inter\xc3\xa8s pel dibuix, i el seu pare l\'envi\xc3\xa0 a Barcelona a estudiar dibuix i pintura amb el retratista i aquarel\xc2\xb7lista Benet Belli, llavors fam\xc3\xb3s, i amb Dom\xc3\xa8nec Soberano. El 1873 va entrar a l\'Acad\xc3\xa8mia de Belles Arts, on va estudiar pintura i dibuix al natural. El 1882 va passar per Madrid i el 1883 va anar a Roma on ingress\xc3\xa0 al "Regio Instituto di Belli Arti in Roma", i es relacion\xc3\xa0 amb diversos artistes italians i de l\'estat espanyol, com ara Benlliure, Pradilla, i d\'altres, a trav\xc3\xa9s de l\'acad\xc3\xa8mia de Gigi. Visit\xc3\xa0 museus a It\xc3\xa0lia i tamb\xc3\xa9 a Fran\xc3\xa7a, i dedic\xc3\xa0 un temps al Museo del Prado. Torn\xc3\xa0 a Reus, on el 1885 va fundar l\'Acad\xc3\xa8mia Fortuny, de gran popularitat a la ciutat, que va dirigir fins a la seva mort el 1920. A l\'Acad\xc3\xa8mia Fortuny es dedicava, a m\xc3\xa9s de a l\'ensenyament, a assajar el fotogravat, l\'aiguafort, la fotot\xc3\xadpia, la cer\xc3\xa0mica, i la confecci\xc3\xb3 de material escolar, i tamb\xc3\xa9 pintava i dibuixava. Organitz\xc3\xa0 diverses exposicions, una el 1902 sobre cartellisme, al Centre de Lectura, i d\'altres, de forma freq\xc3\xbcent, amb obres dels seus alumnes i publicava reculls de dibuixos. Alguns dels seus deixebles, com Eugeni Fornells, van ser pintors coneguts. Va ser tamb\xc3\xa9 director de l\'Escola Municipal de Dibuix des de la seva fundaci\xc3\xb3. Amic de Pau Font de Rubinat, viatj\xc3\xa0 amb ell a Par\xc3\xads el 1889 junt amb Alexandre de Riquer, i van decidir impulsar els ex-libris a Catalunya, dels que Ramon Casals en va dibuixar uns dos-cents. Destac\xc3\xa0 com a cartellista i com a il\xc2\xb7lustrador de llibres. Va escriure a la premsa local, a Lo Somatent i a la Revista del Centre de Lectura, i fund\xc3\xa0 i dirig\xc3\xad la revista mensual art\xc3\xadstica i liter\xc3\xa0ria Reus Art\xc3\xadstich. Va fundar la "Societat reusenca d\'Amics del llibre i d\'ex-libris" i va col\xc2\xb7laborar a la Revista Ib\xc3\xa9rica de exlibris.'